Når UCN til september åbner dørene for den nye uddannelse til bioanalytiker i Hjørring, bliver det med fuldt hus. Alle 60 pladser på uddannelsen er nemlig besat. 100 håbefulde ansøgere har haft den som deres førsteprioritet. Den gode start glæder UCN's rektor Kristina Kristoffersen. - Det er en uddannelse, der i høj grad er brug for her i Nordjylland, og derfor har det stor betydning, at mange gerne vil ind på uddannelsen. Samtidig kan vi se, at mange af ansøgerne kommer fra Nordjylland, så der er god grund til at tro på, at de vælger at blive i det nordjyske efter uddannelsen, siger hun. Indtil nu har nordjyder med en bioanalytiker-drøm i maven skullet til Aarhus eller længere væk for at studere. Medvind til flere nye uddannelser Regeringen har oprettet uddannelsen i Hjørring som en del af deres strategi om at få flere muligheder for at studere udenfor landets store byer. Og generelt er de i alt syv nye uddannelser i hele landet startet godt ud. - Vi vil få færre unge i Danmark i de kommende år, og når de unge søger mod byerne for at studere, vil uddannelser uden for de største byer risikere at lukke, siger uddannelses- og forskningsminister, Jesper Petersen (S). - Det skal være muligt at få en videregående uddannelse uden at se sig nødsaget til at rykke til storbyen, og derfor har vi valgt at føre en aktiv uddannelsespolitik, fortsætter han. I det nordjyske tæller de nye uddannelser også maskinmesteruddannelsen i Thisted. Her kommer der dog til at være ledige studiepladser, da kun otte ud af 15 studiepladser er besat.

Referat:
Den nye bioanalytikeruddannelse i Hjørring er populær, og flere af landets nye uddannelser udenfor de store byer oplever det samme.